CXIV.  Privilegium pro canonicis Reginensibus.   (Signiae, Aug. 13.) [TIRABOSCHI,  Memorie Modenesi,  III, p. 89.]
LUCIUS episcopus, servus servorum Dei, dilectis filiis canonicis Reginensibus deservientibus Sancto Prospero, tam praesentibus quam futuris, canonice substituendis, in perpetuum.
Effectum justa postulantibus indulgere et vigor aequitatis et ordo exigit rationis, praesertim quando petentium voluntatem et pietas adjuvat et veritas non relinquit. Eapropter, dilecti in Domino filii, vestris justis postulat onibus clementer annuimus et ecclesiam Beati Prosperi, in qua divino estis obsequio mancipati, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona, quae eadem Ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium vel aliis justis modis, praestante Domino poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Locum ipsum in quo ecclesia memorata sita est cum omnibus adjacentiis quae ad eam pertinent; in civitate Regina capellam Sancti Stephani, capellam Sancti Faustini, capellam Sancti Apollinaris prope portam Bernonem, capellam Sancti Martini de Vinea passiva, capellam Sancti Mauritii in Strata, capellam Sancti Adalberti in vico Disbracato juxta civitatem; in comitatu vero plebem de Bagnolo cum capellis et pertinentiis suis, tertiam partem plebis de Nebularia cum pertinentiis suis, tertiam partem plebis Sancti Stephani cum pertinentiis suis, et tertiam partem curiae ejusdem loci, ecclesiam Sancti Martini de Pinizo, ecclesiam Sancti Dalmatii de Sisso, ecclesiam Sancti Joannis de Corigia, Braidam de Fontaneto cum segete et omnibus pertinentiis suis. Praeterea libertates et immunitates a praedecessoribus venerabilis fratris nostri Regini episcopi rationabiliter vobis et antecessoribus vestris indultas et hactenus observatas nec non rationabiles et antiquas consuetudines ipsius Ecclesiae integras illibatasque manere praesenti decreto sancimus. Cum autem generale interdictum terrae fuerit, liceat vobis, clausis januis, non pulsatis campanis, exclusis excommunicatis et interdictis, suppressa voce divina officia celebrare. Prohibemus insuper ut nulli liceat in vos aut subditos vestros sine manifesta et rationabili causa interdicti vel excommunicationis sententiam promulgare. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, aut ablatas retinere, minuere, seu quibuslibet vexationibus fatigare, sed omnia integra et illibata conserventur, eorum, pro quorum gubernatione ac sustentatione concessa sunt usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus subscripsi. Ego Theod . . . . . Portuensis et Sanctae Rufinae episcopus subscripsi. Ego Henricus Albanensis episcopus subscripsi. Ego Petrus presbyter cardinalis titulo Sanctae Euphemiae subscripsi. Ego Vivianus titulo Sancti Stephani in Coelio Monte presbyt. cardinalis subscripsi. Ego Laborans presbyt. cardinalis Sanctae Mariae trans Tiberim titulo Calixti subscripsi. Ego Pand . . . . . presb. cardinalis titulo Basilicae XII Apostolorum subscripsi. Ego Andreas diaconus cardinalis Sancti Theodori subscripsi. Ego Gratianus Sanctorum Cosmae et Damiani diaconus cardinalis subscripsi. Ego Girardus Sancti Adriani diaconus cardinalis subscripsi. Ego Octavianus diaconus cardinalis Sanctorum Sergii et Bacchi subscripsi. Ego Albinus Sanctae Mariae Novae diaconus cardinalis subscripsi. Datum Sign., per manum Hugonis Sanctae Romanae Ecclesiae notarii, Idibus Augusti, indictione prima, Incarnationis Dominicae anno 1183, pontificatus vero domni Lucii III papae anno secundo.